अडाणी को हर हफ्ते ₹3,000 करोड़ का नुकसान हुआ, वे 23वें नंबर पर
Gautam Adani Mukesh Ambani Net Worth. Who is the top 10 richest people in the world? Follow IIFL Wealth Hurun India Rich List 2023 Information On Dainik Bhaskar (दैनिक भास्कर)
अडाणी ग्रुप के चेयरमैन गौतम अडाणी दुनिया के सबसे अमीर कारोबारियों की लिस्ट में दूसरे नंबर से फिसलकर 23वें नंबर पर आ गए हैं। बुधवार को M3M हुरुन ग्लोबल रिच लिस्ट 2023 जारी की गई है जिसमें ये जानकारी सामने आई है। नेटवर्थ में साल-दर-साल 35% की गिरावट के साथ, अडाणी की कुल नेटवर्थ 53 बिलियन डॉलर है।
हुरुन के मुताबिक, अडाणी को पिछले साल के मुकाबले 28 बिलियन डॉलर या हर हफ्ते 3,000 करोड़ रुपए का नुकसान हुआ। वहीं ग्लोबल रिच लिस्ट के अनुसार, रिलायंस इंडस्ट्रीज लिमिटेड (RIL) के चेयरमैन मुकेश अंबानी 82 बिलियन डॉलर के साथ दुनिया के टॉप 10 बिलेनियर्स की लिस्ट में एकमात्र भारतीय हैं। वेल्थ में 20% की गिरावट के बावजूद उन्होंने लगातार तीसरे साल सबसे धनी एशियाई का खिताब बरकरार रखा है।
हिंडनबर्ग ने 24 जनवरी को जारी की थी रिपोर्ट
24 जनवरी को अमेरिकी शॉर्टसेलर हिंडनबर्ग ने एक रिपोर्ट जारी कर अडाणी ग्रुप पर शेयर मैनिपुलेशन से लेकर मनी लॉन्ड्रिंग जैसे आरोप लगाए थे। इस रिपोर्ट के सामने आने के बाद ग्रुप की लिस्टेड कंपनियों के शेयरों में भारी गिरावट देखने को मिली थी। ग्रुप की फ्लैगशिप कंपनी अडाणी एंटरप्राइजेज का शेयर एक समय करीब 3500 रुपए से गिरकर 1,000 रुपए के करीब आ गया था। अभी शेयर का भाव 1,800 के करीब है।
भारतीयों में साइरस पूनावाला तीसरे नंबर पर
अन्य भारतीय अरबपतियों में, सीरम इंस्टीट्यूट ऑफ इंडिया के साइरस पूनावाला 27 बिलियन डॉलर की नेटवर्थ के साथ तीसरे स्थान पर रहे, शिव नाडार एंड फैमिली 26 बिलियन डॉलर की नेटवर्थ के साथ चौथे स्थान पर और 20 बिलियन डॉलर के साथ लक्ष्मी मित्तल पांचवें स्थान पर रहे। इनके बाद एसपी हिंदुजा एंड फैमिली, दिलीप संघवी एंड फैमिली, राधाकिशन दमानी, कुमार मंगलम बिड़ला और उदय कोटक 10वें नंबर पर हैं।
अंबानी ग्लोबल रैकिंग में 9वें नंबर पर
ग्लोबल रैंकिंग में अंबानी 9वें नंबर पर है। गौतम अडाणी की रैंक 23वीं और साइरस एस पूनावाला की रैंक 46वीं है। रैंकिंग में शिव नाडार 50वें और लक्ष्मी एन मित्तल 76वें नंबर पर है।
भारत दुनिया का तीसरा बड़ा बिलेनियर प्रोड्यूसिंग नेशन
हुरुन लिस्ट के अनुसार भारत में रहने वाले 187 बिलेनियर्स के साथ भारत दुनिया का तीसरा सबसे बड़ा बिलेनियर प्रोड्यूसिंग नेशन बना हुआ है। इस साल लिस्ट में 16 नए भारतीय बिलेनियर शामिल हुए हैं। वहीं भारतीय मूल के बिलेनियर्स की संख्या बढ़कर 217 हो गई है। हुरुन के अनुसार, मुंबई में 66 अरबपति हैं, उसके बाद नई दिल्ली (39) और उसके बाद बेंगलुरु (21) है।
दुनिया में बिलेनियर्स की संख्या घटी
हुरुन लिस्ट के अनुसार, दुनिया में बिलेनियर्स की संख्या 2023 में 3,384 से घटकर 3,112 हो गई। रिपोर्ट में कहा गया है कि 2022 की तुलना में अरबपतियों की संख्या में 8% की गिरावट आई है और उनकी कुल नेटवर्थ में 10% की गिरावट आई है। लगभग 1,078 अरबपतियों ने अपनी नेटवर्थ में बढ़ोतरी देखी, जिनमें से 176 नए चेहरे थे। करीब 2,479 लोगों की नेटवर्थ घटी या पहले जैसी ही रही।
जेफ बेजोस की नेटवर्थ सबसे ज्यादा घटी
अमेजन के जेफ बेजोस की नेटवर्थ को सबसे ज्यादा नुकसान हुआ है। उनकी नेटवर्थ 70 बिलियन घटकर 118 बिलियन तक आ गई है। टेस्ला के फाउंडर एलन मस्क की नेटवर्थ 48 बिलियन डॉलर घटकर 157 बिलियन डॉलर पर आ गई है। हुरुन इंडिया के मैनेजिंग डायरेक्टर और चीफ रिसर्चर अनस रहमान जुनैद ने कहा कि दुनिया भर में अरबपतियों की नेटवर्थ में तेज गिरावट बढ़ती महंगाई, ब्याज दरों में बढ़ोतरी समेत अन्य कारणों से हैं।
भारत, चीन समेत 9 देशों में हुरुन की मौजूदगी
हुरुन रिपोर्ट 1998 में लंदन में स्थापित एक रिसर्च, लग्जरी पब्लिशिंग और इवेंट ग्रुप है। इसकी भारत, चीन, फ्रांस, ब्रिटेन, अमेरिका, ऑस्ट्रेलिया, जापान, कनाडा और लक्जमबर्ग में प्रजेंस है।